Miika Mäkitalo

**Miika Mäkitalo** (s. 1977 Hämeenlinna) on M-Files Oy:n operatiivinen johtaja. Hän toimi yhtiön toimitusjohtajana vuodesta 2012 vuoteen 2019. Aiemmin hän oli johtajana Ratahallintokeskuksessa  ja Liikennevirastossa. Koulutukseltaan hän on tekniikan tohtori. 

## Ura
Mäkitalo opiskeli tuotantotaloutta ja logistiikkaa Tampereen teknillisessä yliopistossa. Hän valmistui diplomi-insinööriksi vuonna 2002 ja teki diplomityönsä Ratahallintokeskuksessa-virastolle, jossa oli myös töissä. Hänen vastuullaan oli esimerkiksi selvittää, miten junaliikennettä voisi avata kilpailulle. Vuosina 2004-2005 hän oli vuoden verran töissä liikenne- ja viestintäministeriössä, mutta palasi sieltä Ratallintokeskukseen yksikön päälliköksi. Hänet nimitettiin osastonjohtajaksi ja viraston johtoryhmään ja hän oli mukana luomassa Liikennevirastoa. Toimiessaan Ratahallintokeskuksen liikenteenhallintayksikön päällikkönä vuonna 2007 hän väitteli tekniikan tohtoriksi    Tampereen teknillisestä yliopistosta. Hänen väitöskirjansa nimi oli "Markkinoilletulo ja rautatiemarkkinoiden muutos kotimaisen tavaraliikenteen avautuessa kilpailulle Suomessa". Rautatieliikenteen vapautumista tutkineen väitöskirjansa jälkeen hän oli mukana rautatieliikenteen kilpailutusta pohtivassa liikenne- ja viestintäministeriön työryhmässä.

Vuonna 2010 Mäkitalo aloitti talous- ja strategiajohtajana M-Filesissä. Yrityksessä oli tuolloin töissä vajaat 40 henkeä ja sen liikevaihto oli alle kolme miljoonaa euroa. Hänestä tuli M-Filesin toimitusjohtaja vuonna 2012 , jolloin yrityksen liikevaihto oli 6 miljoonaa. Vuoteen 2017 mennessä liikevaihto oli kasvanut yli 50 miljoonaan. Mäkitalon aikana yritys on saanut myös Suomen historian suurimman kasvuvaiheen investoinnin, 33 miljoonaa euroa. Vuonna 2019 Antti Nivala palasi M-Filesin toimitusjohtajaksi ja Mäkitalo nimitettiin yrityksen operatiiviseksi johtajaksi.

## Tunnustuksia
*Vuonna 2015 Tampereen kauppakamari valitsi Mäkitalon vuoden 2015 yritysjohtajaksi 
*Vuonna 2016 Mäkitalo voitti pääpalkinnon sekä Suomen Nuorkauppakamarien Vuoden Nuori Johtaja -kilpailussa että Teknologiateollisuus ry:n Vuoden Nuori Johtaja -kilpailussa. Tampereen kaupunki palkitsi Tampereen palkinnolla hänet ja Vincit Oy:n perustajan ja toimitusjohtajan Mikko Kuitusen heidän ansioistaan Tampereen elinkeinoelämän hyväksi. Miehillä oli ollut merkittävä vaikutus Tampereen työllisyystilanteen parantamisessa. Mäkitalo oli mukana Tivi-lehden tekemällä 100 it-alan vaikuttajaa –listalla.
*Vuonna 2017 Hallituspartnerit ry palkitsi Kultaisella Nuijalla Tero Luoman, Miika Mäkitalon, Therese ­Cedercreutzin ja Oskari Lehtosen, jotka toimivat HappyOrNotin hallituksessa. ­Palkinto jaetaan pk-yritykselle huomionosoituksena hyvästä hallitustyöstä. Valitsijoina toimivat Matti Alahuhta, Sari Baldauf, Anne ­Berner, Timo ­Salli ja Arno ­Ahosniemi.

## Luottamustehtäviä
*Mäkitalo on ollut Tampereen kauppakamarin ICT-valiokunnan puheenjohtaja vuodesta 2016 lähtien
*Mäkitalo toimii HappyOrNotin hallituksessa 
*Vuosina 2017-2018 Mäkitalo oli Tampereen teknillisen yliopiston strategista johtamista tukeneen Advisory Boardin jäsen.

## Yksityiselämä
Mäkitalo on naimisissa ja hänellä on kaksi lasta. Mäkitalon vanhemmat ovat kotoisin Etelä-Pohjanmaalta, ja hän itse kävi peruskoulua ja lukiota Seinäjoella.

## Lähteet

## Aiheesta muualla
*Miika Mäkitalon profiili LinkedIn:ssä ja Twitterissä
*Vuoden nuori johtaja neuvoo tien menestykseen: Älä johda yritystä sähköposteilla kulmahuoneesta
*Dare to grow: M-Files: Älä avaa useita maakonttoreita samaan aikaan